Siman Bitut ma̱ng á̱ghyang á̱niet mami mman ta̱m Yesu á̱ghyang si̱ khwi nggu lilyim.
Nggwon ta̱m Yesu a̱kya,
a̱gba̱ndang pris wu ku lyen ka shansham.
Nka mameang,
ka̱ ku nwuo mi̱n didyaat gaat a̱gba̱ndang pris ji dundung ma̱ng Yesu.
A̱wot Bitut si̱ yong a̱ta̱usa a̱zanunyuo.
Nggwon ta̱m a̱nyiung ka nang a̱gba̱ndang pris wu lyen shansham a̱ni,
ka̱ si̱ ghwut a̱ nat ta̱usa.
Ka̱ si̱ lyiat ma̱ng nggwon neam ka̱ chok a̱zanunyuo ka a̱ni,
ka̱ nwuo ma̱ng Bitut mami gaat ji.
Nggwon neam ka ka̱ yong a̱ cham a̱na̱nyuo ka a̱ni,
si̱ nyia̱ ma̱ng Bitut a̱ni,
“Nwan,
a yet a̱tyo nyiung mi̱ mman ta̱m a̱tyu nani baa?”
Bitut si̱ nwuak ka shim nyia̱,
“Kaai!
Nung gwa bah!”
Di̱n jen a̱ja a̱vwuo ka ku shi̱ri̱m.
Mat a̱nia á̱niet nta̱m ma̱ng á̱niet chok A̱li Nwuat Za̱nang A̱gwaza ba si̱ kai long ma̱ng chan.
Ba̱ si̱ yong á̱ keang long hu á̱ wa̱i.
Bitut mameang,
si̱ nat a̱ si̱ yong dundung ma̱ng a̱mba,
a̱ wa̱i long hu.
A̱gba̱ndang pris si̱ lyi̱ri̱m Yesu a̱lyiat tazwa mman ta̱m nggu na ma̱ng nkyang nang gu tyiet a̱ni.
Yesu si̱ nyia̱,
“N ku ndyiat kpa̱sai a̱zaghyi konyan.
N si̱ bu ngyong mi̱ di̱ tyiet á̱niet ba ma̱ á̱tutu a̱tung,
ma̱ng A̱li Nwuat Za̱nang A̱gwaza,
nang a̱mgba̱m A̱yahudawa ba ni̱ ntung a̱ni.
N ka̱n mak lyiat kyang da̱ bang bah.
Yihwa mbyia̱ nang nyi ndyi̱ri̱m nung?
Nyi lyi̱ri̱m á̱niet ba ba̱ fwuong á̱lyiat nung na a̱ni,
mat ba̱ lyen kyang hu nang n ndyiat a̱ni.”
Nang Yesu nhyia̱ a̱nia a̱ni,
huhwa a̱tyo nyiung ma̱ á̱niet chok a̱vwuo ba si̱ lwi nggu.
A̱ si̱ nyia̱ “Yihwa a ndyiat a̱nia ma̱ng a̱gba̱ndang pris wu?!”
Yesu si̱ nwuak gu shim nyia̱,
“Ka̱ n hyia̱ kyang da̱ ku yet a̱ni bah,
tak ma̱ng konyan a̱ji kyang hu n hyia̱ a̱ni.
A̱wot ka̱ n hyia̱ a̱chuchuk mami kyang nang n dyiat a̱ni;
yihwa mbyia̱ a ndwi nung?”
Huhwa Hanana si̱ tyia̱,
á̱ si̱ ta̱m ma̱ng Yesu ma̱ng la̱p hu da̱ a̱vwuo Ka̱yafat.
Ba̱ng ba̱ tat di̱ yong huni,
Bitut ni̱ wa̱i long hu.
Huhwa á̱ghyang á̱niet si̱ nyia̱ ma̱ng a̱nggu a̱ni,
“N gyei a yet a̱tyo nyiung mami mman ta̱m a̱tyu nani a?”
A̱jawa Bitut si̱ bu fwuo nyia̱,
“Kaai,
n shya̱ ma̱ng a̱mba bah!”
A̱tyo nyiung mami á̱khwo a̱gba̱ndang pris wu ku shya̱ a̱ja.
A̱ ku kwon byin ma̱ng a̱tyu nang Bitut ku tyap gu fufwuo hu a̱ni,
si̱ nyia̱,
“N gyei n ku ndi ang dundung ma̱ng a̱tyu wuni ma̱ a̱byin kaa?”
Huhwa Bitut si̱ bu fwuo nyia̱,
“Kaai!”
Mi̱ di̱ yong a̱hwa,
a̱gbak si̱ kin tyiap!